Средином августа 1944. године фон Клуге је извршио самоубиство због чега је фон Рундштет поново именован за команданта немачких снага на западу. На брзину је извршио реорганизацију трупа, таман на време да се успешно супротстави савезничким снагама за време операције Маркет-Гарден. Иако је био врховни командант немачких снага на западу, које су учествовале у неуспешној офанзиви чији циљ је био заузимање Антверпена (познатијој као Арденска офанзива или битка за избочину), од самог почетка се противио тој офанзиви. Поново је разрешен дужности у марту 1945. године након што је саопштио Вилхелму Кајтелу да би Хитлер требало да закључи мир са савезницима и да је даље вођење рата безнадежно.